CELEX: 32019R1705
Language: sk
Date: 2019-10-10 00:00:00
Title: Delegované nariadenie Komisie (EÚ) 2019/1705 z 10. októbra 2019, ktorým sa mení nariadenie Rady (EÚ, Euratom) 2019/1197, pokiaľ ide o lehoty, v ktorých by Spojené kráľovstvo muselo splniť podmienky oprávnenosti na financovanie z prostriedkov Únie po vystúpení Spojeného kráľovstva z Únie

11.10.2019   
               
               
                  SK
               
               
                  Úradný vestník Európskej únie
               
               
                  L 260/40
               
            
         DELEGOVANÉ NARIADENIE KOMISIE (EÚ) 2019/1705
         z 10. októbra 2019,
         ktorým sa mení nariadenie Rady (EÚ, Euratom) 2019/1197, pokiaľ ide o lehoty, v ktorých by Spojené kráľovstvo muselo splniť podmienky oprávnenosti na financovanie z prostriedkov Únie po vystúpení Spojeného kráľovstva z Únie
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ, Euratom) 2019/1197 z 9. júla 2019 o opatreniach týkajúcich sa plnenia a financovania všeobecného rozpočtu Únie v roku 2019 v súvislosti s vystúpením Spojeného kráľovstva z Únie (1), a najmä na jeho článok 2 ods. 3, článok 3 ods. 3 a článok 8,
         keďže:
         
                     (1)
                  
                  
                     Spojené kráľovstvo 29. marca 2017 predložilo oznámenie o svojom úmysle vystúpiť z Únie podľa článku 50 Zmluvy o Európskej únii (ďalej len „Zmluva o EÚ“). Zmluvy sa na Spojené kráľovstvo prestanú uplatňovať odo dňa nadobudnutia platnosti dohody o vystúpení, alebo ak dohoda nenadobudne platnosť, po dvoch rokoch od uvedeného oznámenia, pokiaľ Európska rada po dohode so Spojeným kráľovstvom jednomyseľne nerozhodne o predĺžení tejto lehoty.
                  
               
                     (2)
                  
                  
                     V nariadení (EÚ, Euratom) 2019/1197 sa stanovujú podmienky, za ktorých by Spojené kráľovstvo a osoby a subjekty usadené v Spojenom kráľovstve boli naďalej oprávnené na financovanie z prostriedkov Únie na oprávnené výdavky vynaložené v roku 2019 odo dňa, ktorým sa zmluvy prestali uplatňovať na Spojené kráľovstvo a v Spojenom kráľovstve, a stanovujú sa v ňom lehoty, v ktorých by Spojené kráľovstvo muselo splniť podmienky na pokračovanie takejto oprávnenosti, vrátane rozvrhu platieb na mesiace po auguste 2019.
                  
               
                     (3)
                  
                  
                     Lehoty a rozvrh platieb sa stanovili s ohľadom na možnosť, že Spojené kráľovstvo vystúpi z Únie bez dohody 13. apríla 2019.
                  
               
                     (4)
                  
                  
                     Európska rada 11. apríla 2019 prijala rozhodnutie (EÚ) 2019/584 (2), ktorým sa po dohode so Spojeným kráľovstvom lehota podľa článku 50 ods. 3 Zmluvy o EÚ predlžuje do 31. októbra 2019.
                  
               
                     (5)
                  
                  
                     Je preto vhodné aktualizovať lehoty, v ktorých by Spojené kráľovstvo muselo splniť podmienky stanovené v nariadení (EÚ, Euratom) 2019/1197, a zmeniť rozvrh platieb, aby sa zohľadnilo predĺženie lehoty stanovenej v článku 50 ods. 3 Zmluvy o EÚ do 31. októbra 2019.
                  
               
                     (6)
                  
                  
                     Nariadenie (EÚ, Euratom) č. 2019/1197 by sa preto malo zodpovedajúcim spôsobom zmeniť.
                  
               
                     (7)
                  
                  
                     Takisto treba poznamenať, že podmienka uvedená v článku 3 ods. 1 písm. a) nariadenia (EÚ, Euratom) 2019/1197 už nie je relevantná.
                  
               
                     (8)
                  
                  
                     S cieľom predísť riziku vážneho narušenia plnenia a financovania rozpočtu Únie v roku 2019, najmä pokiaľ ide o prijímateľov výdavkových programov Únie a iných akcií, k dátumu vystúpenia Spojeného kráľovstva z Únie, by sa toto nariadenie malo prijať v rámci postupu pre naliehavé prípady podľa článku 8 nariadenia (EÚ, Euratom) 2019/1197, ako sa stanovuje v článku 2 ods. 3 a článku 3 ods. 3 uvedeného nariadenia, a malo by nadobudnúť účinnosť čo najskôr, a to v deň nasledujúci po jeho uverejnení v Úradnom vestníku Európskej únie. Malo by sa uplatňovať odo dňa nasledujúceho po dni, ktorým sa zmluvy prestanú uplatňovať na Spojené kráľovstvo a v Spojenom kráľovstve, pokiaľ do uvedeného dátumu nenadobudne platnosť dohoda o vystúpení uzavretá so Spojeným kráľovstvom,
                  
               PRIJALA TOTO NARIADENIE:
         
            Článok 1
            Nariadenie (EÚ, Euratom) 2019/1197 sa mení takto:
            
                        (1)
                     
                     
                        V článku 2 ods. 1 sa písmená a), b) a c) nahrádzajú takto:
                        
                                    “a)
                                 
                                 
                                    Spojené kráľovstvo do siedmich kalendárnych dní od dátumu vystúpenia Komisii písomne potvrdilo, že v súlade s rozvrhom platieb stanoveným v tomto nariadení uhradí v eurách sumu uvedenú v riadku „Spojené kráľovstvo“ a stĺpci „Celkové vlastné zdroje“ tabuľky 7 v časti s názvom „A. Úvod a financovanie všeobecného rozpočtu Únie“ patriacej do príjmovej časti rozpočtu na rok 2019, ako bolo stanovené vo všeobecnom rozpočte Európskej únie na rozpočtový rok 2019 (3) prijatom 12. decembra 2018, pričom táto suma bude znížená o sumu vlastných zdrojov, ktorú Spojené kráľovstvo sprístupnilo v súvislosti s rozpočtovým rokom 2019 pred dátumom vystúpenia;
                                 
                              
                                    b)
                                 
                                 
                                    Spojené kráľovstvo do 20 kalendárnych dní od dátumu vystúpenia uhradilo na účet, ktorý určila Komisia, prvú platbu, ktorá zodpovedá splátke uvedenej v druhom pododseku tohto odseku, vynásobenej výsledkom tohto výpočtu: počet celých mesiacov medzi dátumom vystúpenia a koncom roka 2019 znížený o počet mesiacov medzi mesiacom prvej platby, pričom tento mesiac sa nezapočítava, a koncom roka 2019;
                                 
                              
                                    (c)
                                 
                                 
                                    Spojené kráľovstvo do siedmich kalendárnych dní od dátumu vystúpenia Komisii písomne potvrdilo záväzok, že bude v súlade s platnými pravidlami naďalej akceptovať vykonávanie kontrol a auditov, ktoré sa vzťahujú na celé obdobie trvania programov a akcií; a “
                                 
                              
                  
                        (2)
                     
                     
                        V článku 3 ods. 1 sa písmeno b) nahrádza takto:
                        
                                    „b)
                                 
                                 
                                    Spojené kráľovstvo do 30 kalendárnych dní od dátumu vystúpenia uhradilo na účet, ktorý určila Komisia, zostávajúce mesačné splátky uvedené v článku 2 ods. 1 druhom pododseku; a“.
                                 
                              
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa odo dňa nasledujúceho po dni, ktorým sa zmluvy prestanú uplatňovať na Spojené kráľovstvo a v Spojenom kráľovstve podľa článku 50 ods. 3 Zmluvy o EÚ.
            Toto nariadenie sa však neuplatňuje, ak do dátumu uvedeného v druhom odseku tohto článku nadobudne platnosť dohoda o vystúpení uzavretá so Spojeným kráľovstvom v súlade s článkom 50 ods. 2 Zmluvy o EÚ.
            Toto nariadenie je záväzné v celom rozsahu a priamo uplatniteľné vo všetkých členských štátoch.
         
         
            V Bruseli 10. októbra 2019
            
               
                  Za Komisiu
               
               
                  Predseda
               
               Jean-Claude JUNCKER
            
         
         
            (1)  Ú. v. EÚ L 189, 15.7.2019, s. 1.
         
            (2)  Rozhodnutie Európskej rady (EÚ) 2019/584 z 11. Apríla 2019 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 101, 11.4.2019, s. 1).
         
            (3)  Prijatie všeobecného rozpočtu Európskej únie (EÚ, Euratom) 2019/333 na rozpočtový rok 2019 s konečnou platnosťou (Ú. v. EÚ L 67, 7.3.2019, s. 1).